LOS ANGELES 13. novembra (WebNoviny.sk) – V severnej Kalifornii sužovanej ničivým požiarom objavili ďalších 13 tiel, čím stúpol počet tamojších obetí už na 42. Požiar sa tak stal najtragickejším v histórii tohto amerického štátu, informujú miestni predstavitelia.
Najnovšie obete našli v severnom meste Paradise, ktoré plamene zrovnali so zemou. Najmenej 228 osôb je tiež nezvestných a požiar v tejto oblasti sa stále nedarí dostať pod kontrolu. Zničil už takmer 7 200 budov a domov, ďalších 15 500 je ohrozených. Svojou tragickou bilanciou predbehol aj ničivý požiar z roku 1933, pri ktorom zahynulo 31 ľudí.
Ďalšie dve obete si vyžiadal aj požiar vyčíňajúci pri Los Angeles, celkový počet mŕtvych je tak až 44. V Kalifornii horia naraz tri veľké požiare, z toho dva na juhu. Pred plameňmi muselo ujsť už najmenej 250-tisíc ľudí.